Μυτιλήνη 21/8/2019

Σας κοινοποιούμε επιστολή των Μικροβιολογικών εργαστηρίων σχετικά με την συνταγογράφηση εξετάσεων στον ΕΟΠΥΥ. Παρακαλούμε να λάβετε υπόψη τις οδηγίες για αποφυγή υπέρογκων προστίμων καθώς και ταλαιπωρίας των ασφαλισμένων για τη διόρθωση των παραπεμπτικών.

Εκ του Ιατρικού Συλλόγου Λέσβου

Αγαπητοί συνάδερφοι,

Δυστυχώς τον προηγούμενο μήνα ο ΕΟΠΥΥ καταλόγισε σε πολλά μικροβιολογικά εργαστήρια πρόστιμα για παράτυπη εκτέλεση εξετάσεων. Ο τρόπος ελέγχου που χρησιμοποιεί ο οργανισμός είναι δειγματοληπτικός και γι’ αυτό οι ποινές που προκύπτουν είναι πολλαπλάσιας αξίας από την τιμή της κάθε «παράβασης» ενώ οι κανόνες που χρησιμοποιεί δεν κοινοποιούνται.

Ο ρόλος μας φυσικά και δεν είναι ελεγκτικός και κριτικός απέναντι στις ανάγκες των κλινικών συναδέρφων ούτε φυσικά επιθυμούμε την ταλαιπωρία και την περαιτέρω οικονομική επιβάρυνση των ασθενών μας. Όμως από τη στιγμή που ο ΕΟΠΥΥ συνεχίζει να μας εμπαίζει επιτρέποντας την έκδοση παραπεμπτικών από το ηλεκτρονικό του σύστημα που εν συνεχεία καταχρηστικά αυτός θεωρεί παράνομα αποφασίσαμε να σας κοινοποιήσουμε κάποιους απλούς κανόνες που προέκυψαν από τις ποινές που μας επιβλήθηκαν.

1. Το **PSA** μπορεί να συνταγογραφηθεί από παθολόγο ή από γενικό ιατρό μόνο για άντρες ηλικίας από 45 έως 65. Για τις υπόλοιπες ηλικιακές ομάδες αποδεκτά γίνονται μόνο παραπεμπτικά από **ουρολόγο**.
2. Οι **καρκινικοί δείκτες** συνταγογραφούνται αποκλειστικά για ασθενείς με **διαγνωσμένο καρκίνο** με την ανάλογη διάγνωση.
3. Οι εξετάσεις **FT4 και FT3** πρέπει να αιτιολογηθούν στα πλαίσια προϋπάρχουσας νόσου ενώ οι **Τ4 και Τ3 δεν αποζημιώνονται πλέον από τον ΕΟΠΥΥ.**
4. Τα **αντιθυρεοειδικά αντισώματα, η θυρεοσφαιρίνη και η καλσιτονίνη** δύναται να συνταγογραφηθούν αποκλειστικά από **ενδοκρινολόγο.**
5. **Κάθε εξέταση θα πρέπει να αντιστοιχηθεί με κάποιο ICD κωδικό που θα τη δικαιολογ**εί. Η διάγνωση γενικός προληπτικός έλεγχος δε δικαιολογεί σε καμία περίπτωση ειδικές εξετάσεις για θυρεοειδή, αναιμία ή και σεξουαλικά μεταδιδόμενα νοσήματα..
6. **Καλλιέργεια για ουρεόπλασμα** δε δικαιολογείται.
7. Η **ηλεκτροφόρηση και η ανοσοκαθηλωση λευκωμάτων** πρέπει να συνταγογραφούνται σε διαφορετικά παραπεμπτικά
8. Σε περίπτωση επανελέγχου απαιτείται σαφής αιτιολόγηση.
9. **Έλεγχος για RAST** πρέπει να αιτιολογείται με διάγνωση για αλλεργία

Η συνεχιζόμενη οικονομική αφαίμαξη των εργαστηριακών ιατρών από τον ΕΟΠΥΥ μας έχει φέρει στη δύσκολη θέση να αγωνιζόμαστε πλέον ουσιαστικά για την επιβίωσή μας. Οι οδηγίες αυτές δεν έχουν προκύψει αυθαίρετα αλλά καταλογίστηκαν ήδη ως παραβάσεις σε αρκετούς συναδέρφους επιφέροντας δυσβάσταχτες περικοπές.

Μέχρι ο ΕΟΠΥΥ να αποφασίσει να αποζημιώνει κάθε παραπεμπτικό που εκδίδεται από το ηλεκτρονικό του σύστημα χωρίς κανένα περαιτέρω έλεγχο παραπεμπτικά που ζητούν εξετάσεις που εμπίπτουν στις παραπάνω κατηγορίες δε θα εκτελούνται και θα επιστρέφονται προκειμένου να διορθωθούν.

Ευχαριστούμε εκ των προτέρων για τη συνεργασία .

Το παρόν θα κοινοποιηθεί δια του ιατρικού συλλόγου και θα αναρτηθεί στα εργαστήρια για την ενημέρωση των ασθενών